BEGRUNDELSE

1. BAGGRUND FOR FORSLAGET

1.1. Flerårig ramme 2007-2013

I henhold til den flerårige ramme 2007-2013 blev det generelle program om sikkerhed og beskyttelse af frihedsrettigheder oprettet. Programmets hovedformål var at sikre et effektivt, operationelt samarbejde om bekæmpelse af terrorisme, herunder konsekvenserne heraf, organiseret og almindelig kriminalitet, at støtte efterretningsvirksomheden på europæisk plan og styrke forebyggelsen af kriminalitet og terrorisme for at fremme sikre samfund baseret på retsstatsprincipperne.

Da disse formål havde forskelligt retsgrundlag i traktaterne og ikke fungerede efter ensartede regler, bestod det generelle program af to forskellige juridiske instrumenter. For det første blev særprogrammet "Forebyggelse og bekæmpelse af kriminalitet" (i det følgende benævnt "ISEC-særprogrammet") oprettet ved Rådets afgørelse 2007/125/JHA. Særprogrammet omhandlede især fire temaområder: forebyggelse af kriminalitet og kriminologi, retshåndhævelse, beskyttelse af og støtte til vidner samt beskyttelse af ofre. For det andet blev særprogrammet "Forebyggelse, beredskab og konsekvensstyring i forbindelse med terrorisme og andre sikkerhedsrelaterede risici" (i det følgende benævnt "CIPS-særprogrammet") oprettet ved Rådets afgørelse 2007/124/EF, Euratom. Dets generelle formål var at understøtte medlemsstaternes bestræbelser på at forebygge, opstille beredskab for og beskytte mennesker og kritisk infrastruktur mod risici for terrorangreb og andre sikkerhedsrelaterede hændelser.

1.2. Flerårig ramme 2014-2020

Inden for den overordnede ramme, som Fonden for Intern Sikkerhed udgør, yder instrumentet for finansiel støtte til politisamarbejde, forebyggelse og bekæmpelse af kriminalitet samt krisestyring (i det følgende benævnt "ISF-Politi") finansiel støtte til politisamarbejde, udveksling af og adgang til oplysninger, forebyggelse af kriminalitet og bekæmpelsen af grænseoverskridende samt grov organiseret kriminalitet, herunder terrorisme, beskyttelse af mennesker og kritisk infrastruktur mod sikkerhedsrelaterede hændelser og effektiv forvaltning af sikkerhedsrelaterede risici og kriser.

Som følge heraf bør ISEC- og CIPS-særprogrammerne, via hvilke der ydes finansiel støtte til dette politikområde i henhold til den flerårige ramme 2007-2013, ophæves med virkning fra 1. januar 2014 med forbehold af overgangsbestemmelser.

Hvad angår ISEC-særprogrammet, ophæves det af forordningen om oprettelse af ISF-Politi.

Hvad angår CIPS-særprogrammet, var det ikke muligt at gøre det samme, da dets ophævelse kræver en særskilt retsakt som følge af de forskellige afstemningsregler i forbindelse med dets dobbelte retsgrundlag (EF/Euratom). Den afsluttende bestemmelse om denne afgørelses ikrafttræden er dog affattet på en sådan måde, at ophævelsen af CIPS-særprogrammet falder sammen med ikrafttrædelsen af forordningen om oprettelse af ISF-Politi, som om ophævelsen af CIPS-særprogrammet var blevet anført i selve forordningen om oprettelse af ISF-Politi. Derfor behandles ophævelsen af CIPS- og ISEC-særprogrammerne på præcis samme måde.

2. JURIDISKE ASPEKTER AF FORSLAGET

2.1. Indhold af den foreslåede foranstaltning

I betragtning af ovenstående foreslår Kommissionen, at afgørelsen om oprettelsen af CIPS-særprogrammet ophæves med virkning fra den 1. januar 2014.

2.2. Retsgrundlag

Rådets afgørelse nr. 2007/124/EF, Euratom er vedtaget på grundlag af artikel 308 i traktaten om oprettelse af Det Europæiske Fællesskab og artikel 203 i traktaten om oprettelse af Det Europæiske Atomenergifællesskab.

Retsgrundlaget for dette forslag om at ophæve Rådets afgørelse som omtalt ovenfor er artikel 352 i traktaten om Den Europæiske Unions funktionsmåde og artikel 203 i traktaten om oprettelse af Det Europæiske Atomenergifællesskab.

3. VIRKNINGER FOR BUDGETTET

Forslaget får ingen direkte konsekvenser for EU's budget.

2013/0281 (APP)

Forslag til

RÅDETS AFGØRELSE

om ophævelse af Rådets afgørelse 2007/124/EF, Euratom

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 352,

under henvisning til traktaten om oprettelse af Det Europæiske Atomenergifællesskab, særlig artikel 203,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til godkendelse fra Europa-Parlamentet[1],

efter en særlig lovgivningsprocedure, og

ud fra følgende betragtninger:

(1) Rådets afgørelse 2007/124/EF, Euratom om oprettelse for perioden 2007-2013 af særprogrammet Forebyggelse, beredskab og konsekvensstyring i forbindelse med terrorisme og andre sikkerhedsrelaterede risici som en del af det generelle program om sikkerhed og beskyttelse af frihedsrettigheder dækker perioden fra den 1. januar 2007 til den 31. december 2013.

(2) Instrumentet for finansiel støtte til politisamarbejde, forebyggelse og bekæmpelse af kriminalitet samt krisestyring oprettes som en del af Fonden for Intern Sikkerhed for perioden 1. januar 2014 til 31. december 2020[2].

(3) Rådets afgørelse 2007/124/EF, Euratom bør derfor ophæves med virkning fra den 1. januar 2014.

VEDTAGET DENNE AFGØRELSE:

Artikel 1

Rådets afgørelse 2007/124/EF, Euratom ophæves med virkning fra den 1. januar 2014.

Artikel 2

1. Denne ophævelse er ikke til hinder for videreførelse eller ændring, herunder hel eller delvis annullering, af de pågældende projekter indtil deres afslutning eller af bistand, som Kommissionen har godkendt på grundlag af Rådets afgørelse 2007/124/EF, Euratom eller anden lovgivning, der gælder for bistanden pr. 31. december 2013.

2. Når Kommissionen vedtager afgørelser om samfinansiering under instrumentet for finansiel støtte til politisamarbejde, forebyggelse og bekæmpelse af kriminalitet samt krisestyring som en del af Fonden for Intern Sikkerhed, tager den hensyn til de foranstaltninger, der er vedtaget på grundlag af Rådets afgørelse 2007/124/EF, Euratom inden [udgivelsesdato i Den Europæiske Unions Tidende], og som har finansielle virkninger i den periode, som samfinansieringen vedrører.

3. Forpligtelser, der er indgået i forbindelse med samfinansieringer, som er godkendt af Kommissionen mellem den 1. januar 2011 og den 31. december 2013, og for hvilke de dokumenter, der er nødvendige for, at foranstaltningerne kan afsluttes, ikke er sendt til Kommissionen inden for fristen for fremlæggelse af den endelige rapport, frigøres automatisk af Kommissionen senest den 31. december 2017, hvilket giver anledning til tilbagebetaling af uretmæssigt udbetalte beløb.

Beløb, der vedrører foranstaltninger, som er suspenderet på grund af en retssag eller en administrativ klage med opsættende virkning, lades ude af betragtning ved beregningen af det beløb, som skal frigøres automatisk.

4. Medlemsstaterne forelægger senest den 30. juni 2015 Kommissionen en evalueringsrapport om resultaterne og virkningerne af de foranstaltninger, som er blevet samfinansieret ved Rådets afgørelse 2007/124/EF, Euratom i perioden 2011-2013.

5. Kommissionen fremlægger senest den 31. december 2015 en rapport om de opnåede resultater og de kvalitative og kvantitative aspekter af gennemførelsen af Rådets afgørelse 2007/124/RIA i tidsrummet 2011-2013.

Artikel 3

1. Denne afgørelse træder i kraft på samme dato som Europa-Parlamentets og Rådets forordning om et instrument for finansiel støtte til politisamarbejde, forebyggelse og bekæmpelse af kriminalitet samt krisestyring som en del af Fonden for Intern Sikkerhed (i det følgende benævnt "forordningen om oprettelse af ISF-Politi").

2. Hvis forordningen om oprettelse af ISF-Politi træder i kraft før udgivelsen af denne afgørelse i Den Europæiske Unions Tidende, træder denne afgørelse i kraft dagen efter offentliggørelsen.

Artikel 4

Denne afgørelse er rettet til medlemsstaterne i overensstemmelse med traktaterne.

Udfærdiget i Bruxelles, den […].

På Rådets vegne

Formand

[1] EUT C , , s. .

[2] Forslag til Europa-Parlamentets og Rådets forordning om et instrument for finansiel støtte til politisamarbejde, forebyggelse og bekæmpelse af kriminalitet samt krisestyring som en del af Fonden for Intern Sikkerhed, KOM(2011) 753.